“ประยุทธ์” สยบข่าวลือส.ส.พปชร.อีสาน-ใต้โผล่ทวงเก้าอี้ครม. ยืนยันโผรายชื่อไร้ปัญหา
"ประยุทธ์" สยบข่าวลือส.ส.พปชร.อีสาน-ใต้โผล่ทวงเก้าอี้ครม. ยืนยันโผรายชื่อไร้ปัญหา
"ประยุทธ์" สยบข่าวลือส.ส.พปชร.อีสาน-ใต้โผล่ทวงเก้าอี้ครม. ยืนยันโผรายชื่อไร้ปัญหา
18 มิ.ย. 2562

พล.อ.ประยุทธ์ จันทร์โอชา นายกรัฐมนตรี ตอบคำถามสื่อมวลชนถึงรายชื่อคณะรัฐมนตรีชุดใหม่ว่าเสร็จเรียบร้อยแล้วหรือไม่ โดยนายกฯ ระบุว่า ประเด็นดังกล่าวไม่มีปัญหา เรื่องนี้ขอให้เชื่อมั่น เพราะตนจะเป็นคนที่บริหารจัดการ
ส่วนกรณีกระแสข่าวความไม่พอใจของ ส.ส.ในพื้นที่ภาคใต้ และภาคอีสานของพรรคพลังประชารัฐ ที่ต้องการตำแหน่งรัฐมนตรีนั้น นายกรัฐมนตรี ตอบเพียงสั้นๆ ว่า ไม่มีปัญหา ได้พูดคุยกันแล้วทุกคนต้องคำนึงถึงบ้านเมือง
ด้าน นายอาดิลัน อาลีอิสเฮาะ ส.ส.ยะลา เขต 1 พรรคพลังประชารัฐ เปิดเผยว่า ตนเองเป็น ส.ส.คนหนึ่งของพรรค พปชร.ในภาคใต้ เป็น 1 ใน ส.ส. 13 คน ซึ่งในประเด็นเรื่องของการต่อรองตำแหน่งนั้น ยืนยันว่าไม่ได้มีส่วนร่วมด้วยแต่อย่างใด
“ส.ส.พลังประชารัฐ จังหวัดชายแดนภาคใต้ ไม่มีส่วนเกี่ยวข้องและเข้าร่วมการต่อรองเก้าอี้รัฐมนตรี แต่อย่างใด ซึ่งตนได้มีการสอบถามเพื่อน ส.ส.ในพื้นที่ จ.นราธิวาส ของพรรค ก็ไม่เคยมีใครทราบเรื่องการต่อรองตำแหน่งทางการเมือง”
ทั้งนี้ พวกตนมีความเชื่อมั่น และเคารพในความเป็นนายกรัฐมนตรีของ พล.อ.ประยุทธ์ จันทร์โอชา ว่าจะเป็นผู้พิจารณาคนที่เหมาะสมในการบริหารประเทศ ซึ่งหากนายกฯ เข้ามาบริหารแล้ว ตนก็จะทำหน้าที่ของ ส.ส.ในพื้นที่ อย่างที่ได้สัญญาไว้กับประชาชนในพื้นที่ จะได้มีโอกาสที่เข้าไปนำเสนอปัญหา สิ่งที่พบในขณะที่หาเสียงเลือกตั้งกับประชาชน เพื่อกำหนดนโยบายที่จะแก้ปัญหาในพื้นที่จังหวัดชายแดนภาคใต้
“ในส่วนของประเด็นข่าวที่ได้รับทราบกันมาว่า ส.ส.ในพื้นที่จังหวัดภาคใต้ เรียกร้องต่อรองตำแหน่ง อาจจะเป็นข่าวที่คลาดเคลื่อน เพราะปัญหาที่เกิดในภาคใต้ มีสิ่งที่ประชาชนอยากให้รัฐบาลทำ ไม่ว่าจะเป็นเรื่องเศรษฐกิจ เรื่องของความปลอดภัยในชีวิตและทรัพย์สิน ความขัดแย้ง การอยู่ร่วมกันในสังคมพหุวัฒนธรรม” นายอาดิลัน กล่าว
สำหรับความเร่งด่วนในการแก้ปัญหาความไม่สงบในพื้นที่จังหวัดชายแดนภาคใต้ในเบื้องต้น นายอาดิลัน กล่าวว่า ที่พบเจอมาโดยตลอด เช่น การได้รับการร้องเรียน จากการบังคับใช้กฎหมายพิเศษ แล้วมีการร้องเรียนว่าใช้กฎหมายอย่างไม่สุจริต ประเด็นนี้คือประเด็นต้นๆ ที่จะนำเรียนให้กับรัฐบาลเพื่อพิจารณารวมทั้ง ความไม่เชื่อมั่น ความไม่สบายใจในความปลอดภัยในชีวิตและทรัพย์สิน ซึ่งเปีนสิ่งที่สำคัญที่รัฐบาลจะต้องให้ความสำคัญเข้ามาดูแลพี่น้องประชาชน ทั้งนี้ตนเป็น ส.ส.คนหนึ่งของพรรค พปชร. ในภาคใต้ เป็น 1ในส.ส.13 คน ซึ่งในประเด็นเรื่องของการต่อรองตำแหน่งนั้น ยืนยันว่าไม่ได้มีส่วนร่วมด้วยแต่อย่างใด